Zagreb, 29. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ilije Obradovića, općinskog načelnika Općine Donji Lapac,** pokrenutom odlukom Povjerenstva broj: 711-I-500-P-117/18-02-17 od 11. travnja 2018.g., na 16. sjednici održanoj 29. lipnja 2018.g., donosi sljedeću

**ODLUKU**

1. **Propustom dužnosnika Ilije Obradovića, općinskog načelnika Općine Donji Lapac, da u roku od 30 dana od dana ponovnog izbora na navedenu dužnost Povjerenstvu podnese ispravno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 14. listopada 2017. g., dužnosnik je počinio povredu članka 10., u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Iliji Obradoviću obustave isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca, a izvršit će se 4 jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 4. sjednici održanoj 6. travnja 2018.g. pokrenulo postupak za odlučivanje o sukobu interesa protiv dužnosnikaIlije Obradovića, općinskog načelnika Općine Donji Lapac, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 14. listopada 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom ponovnog izbora na dužnost općinskog načelnika Općine Donji Lapac.

Dužnosnik je otvorenom zakonskom roku dana 7. svibnja 2018.g. podnio očitovanje na odluku o pokretanju postupka u kojemu u bitnome navodi da je previdio zakonsku obvezu podnošenja novog izvješća o imovinskom stanju dužnosnika povodom izbora na istu dužnost, obzirom da je prethodno već podnio izvješće prilikom izbora na dužnost u ranijem mandatu. Dužnosnik navodi da je u razdoblju kada je zaprimio zaključak Povjerenstva imao određene privatne probleme zbog kojih je bio odsutan iz Općine Donji Lapac, a budući da zemljišno-knjižni odjel nadležnog općinskog suda prima stranke samo jednom tjedno i nema odgovarajući informatički sustav elektroničkog pristupa podacima nije uspijevao popuniti obrazac izvješća o imovinskom stanju.

Uvidom u Registar dužnosnika koji ustrojava i vodi Povjerenstvo utvrđeno je da je dužnosnik Ilija Obradović obnašao dužnost općinskog načelnika Općine Donji Lapac u mandatu 2013.g. – 2017.g. te da je ponovno izabran na navedenu dužnost za mandatno razdoblje 2017.g. – 2021.g.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Ilija Obradović povodom obnašanja dužnosti općinskog načelnika Općine Donji Lapac obvezan postupati sukladno odredbama ZSSI-a.

Člankom 8. stavkom 3. ZSSI-a propisana je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Izvješće se sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a

Uvidom u službenu evidenciju Povjerenstva utvrđeno je kako dužnosnik Ilija Obradović u roku od 30 dana od dana ponovnog izbora na dužnost općinskog načelnika Općine Donji Lapac u mandatu 2017.g. – 2021.g. nije podnio izvješće o imovinskom stanju dužnosnika.

Sukladno članku 10. stavku 1. ZSSI-a, Povjerenstvo je zaključkom broj 711-I-1455-Ik-2788/17-01-10 od 27. rujna 2017.g. pozvalo dužnosnika da ispuni i podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom ponovnog izbora na dužnost općinskog načelnika Općine Donji Lapac u roku od 15 dana od dana primitka toga zaključka. Uvidom u dostavnicu, Povjerenstvo je utvrdilo da je dužnosnik navedeni zaključak primio dana 28. rujna 2017.g.

U odnosu na očitovanje dužnosnika, Povjerenstvo tumači da je obveza podnošenja izvješća propisana odredbama ZSSI-a, ista je jasna i nedvojbena te dužnosnika nije potrebno posebno pozvati da istu ispuni, a dužnosnik je dužan osobno biti upoznat s obvezama koje za njega povodom obnašanja dužnosti proizlaze iz zakona. Nadalje, ako dužnosnik i nije bio u mogućnosti u obrascu izvješća navesti podatke o nekretninama zbog otežana pristupa podacima zemljišnih knjiga, mogao je od bilo koga drugoga zatražiti da to učini za njega, obzirom da su podaci zemljišnih knjiga svima javno dostupni.

S obzirom da dužnosnik Ilija Obradović u danom roku od 15 dana od dana primitka gore navedenog zaključka, odnosno do 14. listopada 2017. g. nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak.

Povjerenstvo je u provedenom postupku nedvojbeno utvrdilo kako dužnosnik Ilija Obradović nije ispunio obvezu podnošenja obrasca izvješća o imovinskom stanju dužnosnika u roku od 30 dana od dana ponovnog izbora na dužnost općinskog načelnika Općine Donji Lapac u mandatu 2017.g. – 2021.g. koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao dana 14. listopada 2017. g., čime je počinio povredu članka 10. ZSSI-a, u vezi članka 8. i 9. ZSSI-a.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Člankom 42. stavkom 3. ZSSI-a propisano je da će za povredu odredbi članka 10. i 27. ovog Zakona Povjerenstvo izreći sankciju iz stavka 1. točke 2. (obustava isplate dijela neto mjesečne plaće) i točke 3. (javno objavljivanje odluke Povjerenstva) istog članka, iz čega proizlazi da je za utvrđenu povredu članka 10. isključena mogućnost izricanja sankcije opomene.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn vodeći računa o težini i posljedicama povrede Zakona.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlaze težina i posljedice utvrđene povrede ZSSI-a. Kao okolnost koja opravdava izricanje veće sankcije unutar zakonom propisanog raspona Povjerenstvo je ocijenilo činjenicu da je Povjerenstvo dužnosniku već utvrdilo povredu iste odredbe ZSSI-a odlukom 711-U-1149-P-30-14/16-08-10 dana 14. srpnja 2016.g. za što mu je izrečena ista sankcija obustave dijela plaće, ali u manjem iznosu od 3.000,00 kn.. Kao okolnost koja opravdava izricanje manje sankcije unutar zakonom propisanog raspona Povjerenstvo je ocijenilo činjenicu da je dužnosnik podnio izvješće o imovinskom stanju dužnosnika nakon pokretanja postupka.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 1.000,00 kn.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Ilija Obradović, elektronička dostava
2. Objava na internetskoj stranici Povjerenstva
3. Pismohrana